Sakesiening: Vakbonde se eise is suiwer waansin | Netwerk24
Hotazel: Groot kommer ná diefstal van wapens by polisie
Inwoners van Hotazel en die omliggende nedersettings is bekommerd en op hul hoede nadat 'n groot versameling wapens en ammunisie Saterdagaand by die Tsineng-polisiekantoor gesteel is.
Bejaarde in huisbraak in Christiana vermoor
'n Bejaarde man van Christiana in Noordwes se lyk is Sondagoggend deur sy bure in sy huis gevind.
Katslagtings: Dodetal nou al 27
Die dodetal in die slagting van katte in Manenberg, Kaapstad, staan nou al op 27 – met steeds geen leidraad oor wie daarvoor verantwoordelik kan wees nie.
Wêreldrugby daag Rassie, Saru voor verhoor
Terwyl Rassie Erasmus plaaslik wyd geloof is vir die video waarin hy wedstrydbeamptes se beslissings in die eerste toets tussen die Springbokke en Britse en Ierse Leeus gekritiseer, het dit hom nou 'n week later diep in die moeilikheid laat beland.
Ebersohn reg om vir Cheetahs te speel
Hy gaan nie slaplê nie. Hy is hier om die span te maak.
Hoogtepunte – dag 10: Welkom, goue Tatjana!
MTN dalk nie meer weens terreur vervolg
MTN gaan moontlik nie meer vervolg word op bewerings dat hy die Taliban in Afganistan gesteun het nie.
Skryf jou verhaal in vir Woordfees se bundel
Skrywers kan nou die penne opneem en hul kortverhale instuur vir die sewende US Woordfees-kortverhaalbundel. Al die vorige bundels is baie goed deur skrywers en die leserspubliek ondersteun en ook gunstig deur kritici ontvang. Die bundels sal in die
KYK: Blitsnuus, Maandag 2 Augustus
Splinternuut op Netwerk24 – die dag se belangrikste nuus, sake, sport en vermaak, asook die weer, blitsig in vyf minute saamgevat. Intekenare kan nou uitsien na 'n bulletin waarin van die belangrikste berigte van die dag in beeld en klank omskep word in Blitsnuus, van Maandag tot Donderdag om 18:00.
Sakesiening: Vakbonde se eise is suiwer waansin
Deur Roelof Botha 24 Mei 2021 06:04
Vakbonde in die staatsdiens vertoon 'n algehele gebrek aan begrip vir ekonomiese beginsels en die land se huidige ekonomiese situasie.
Dr. Roelof Botha, ekonomiese raadgewer van die Optimum-beleggingsgroep. Foto: Charne Kemp
Om op 'n salarisverhoging van vier persentasiepunte meer as die inflasiekoers en ook 'n risikotoelae van 12% aan te dring (wat 'n verhoging van meer as 20% beteken), grens aan waansin.
Dit laat 'n mens besef hoe onredelik en arrogant die betrokke vakbonde is, veral aangesien daar sedert 2016 'n reuse-gaping tussen die salarisse in die staatsdiens en dié in die private sektor ontstaan het.
So onlangs soos 2015 was die gemiddelde salaris in die private sektor nog effens hoër as in die openbare sektor (soos dit in die meerderheid van lande met vryemarkstelsels hoort).
In 2016 het die twee sektore gelyk getrek en daarna lag staatsamptenare al die pad bank toe, terwyl hul eweknieë in die private sektor, waar bykans ál Suid-Afrika se toegevoegde waarde in die ekonomie plaasvind, by swak ekonomiese toestande moes aanpas.
Gedurende die afgelope dekade het die gemiddelde salaris in die staatsdiens met 19% toegeneem (in reële waarde), terwyl dit in die private sektor met 5% gedaal het. Indien die vlakke van dienslewering en die effektiewe bydrae tot ekonomiese produksie in ag geneem word, is dié situasie 'n skreiende onreg.
Aanpasbaarheid verteenwoordig een van verskeie kernverskille tussen die private en die openbare sektor. Wanneer die ekonomie stadig of glad nie groei nie, verseker die inherente soepelheid van die markstelsel dat salarisse hierby aanpas, anders sal heelwat besighede eenvoudig bankrot speel, wat die ekonomie verder en ernstig sal benadeel.
In die staatsdiens is dit egter 'n perd van 'n ander kleur, soos duidelik in die pandemie-tydperk bewys is.
Van minder verdien weens die penarie waarin nasionale tesourie verkeer, was daar geen sprake nie, maar wel 'n rits belaglike eise vir meer geld en voordele.
Die aanhoudende en onlangse skerp styging in die staat se skuldlas dien as onteenseglike bewys dat salarisverhogings in die openbare sektor nie bekostig kan word nie.
Dié skuldlas is op pad na 100% van die land se bruto binnelandse produk (BBP), waarna die regering se vermoë om die ouderdomspensioen te betaal, in gedrang kan kom en 'n teelaarde vir maatskaplike onrus kan skep.
Dit is werklikheidsvreemd dat staatsdiensvakbonde hulle glad nie aan dié toedrag van sake steur nie en ook skynbaar onbewus is daarvan dat die meerderheid werknemers in die private sektor tydens die ergste van die pandemie bereid was om laer besoldiging te aanvaar.
Margaret Thatcher, Britse premier in die 1980's, saam met haar destydse minister van buitelandse sake, Geoffrey Howe.
Margaret Thatcher, 'n voormalige staatshoof van Engeland, het 50 jaar gelede 'n kernbestanddeel van 'n resep verskaf vir groei-gerigte ekonomiese beleid en hoër produktiwiteit, naamlik deregulering, veral van arbeidswetgewing.
Wanneer vakbonde oor te veel seggenskap in 'n land beskik, kan dit ekonomiese groei benadeel en ook inflasie aanwakker. Thatcher se beleid het binne 'n dekade gesorg dat Engeland se ekonomie (destyds die vyfde grootste ter wêreld, maar wat op sy knieë was) weer behoorlik groei en dat welvaart verhoog word.
Klinkklare maatstawwe om doeltreffendheid en produktiwiteit te meet, is meesal in die openbare sektor afwesig, in teenstelling met die private sektor, waar wegkruipertjie nie gespeel kan word nie.
In die private sektor bestaan daar 'n noue verband tussen besoldiging en die waarde wat die betrokke werknemer tot omset voeg.
In die staatsdiens is dié kruiskontrole grootliks afwesig.
Tensy daar behoorlike leierskap en bekwame werknemers is wat duidelike doelwitte in landsbelang nastreef, sal belastingbetalers uiteindelik pa staan vir die groot mate van verkwisting van openbare geld wat hieruit kan voortspruit.
Talle poste in die staatsdiens is weens tegnologiese vooruitgang, die gedurige verandering in die samestelling van die BBP en 'n kombinasie van nepotisme en kader-ontplooiing van nul en gener waarde en behoort spoedeisend afgeskaf te word.
As vertrekpunt behoort die regering egter dringend aandag aan die wysiging van arbeidswetgewing te skenk sodat die ekonomie nie deur onsinnige vakbonde lamgelê kan word nie.
Dr. Roelof Botha is die ekonomiese raadgewer van die Optimum-beleggingsgroep. Hy is 'n voormalige wenner van Netwerk24, Die Burger, Beeld, Volksblad en Rapport se Ekonoom van die jaar-wedstryd.